Document ID: 32006D0412

32006D0412
L 163/16
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ 2006/412/ОВППС НА СЪВЕТА
от 12 юни 2006 година
за стартиране на военната операция на Европейския съюз в подкрепа на Мисията на Организацията на обединените нации в Демократична република Конго (МООНК) по време на изборите
(операция EUFOR ДР Конго)
СЪВЕТЪТ НА ЕВРОПЕЙСКИЯ СЪЮЗ,
като взе предвид Съвместно действие 2006/319/ОВППС на Съвета от 27 април 2006 г. относно военната операция на Европейския съюз в подкрепа на Мисията на Организацията на обединените нации в Демократична република Конго (МООНК) по време на изборите (1), и по-специално член 5 от него,
като има предвид, че:
(1)
С писмо от 18 април 2006 г. генералният секретар на Организацията на обединените нации потвърди принципите за военна подкрепа от ЕС за МООНК в отговор на писмо на председателството от 28 март 2006 г.
(2)
Властите на ДР Конго приветстваха възможната военна подкрепа от ЕС за МООНК по време на изборите.
(3)
На 25 април 2006 г. Съветът за сигурност на Организацията на обединените нации прие Резолюция 1671 (2006), с която се разрешава временното разполагане на европейски военни сили (EUFOR ДР Конго) в подкрепа на МООНК през периода, обхващащ изборите в Демократична република Конго.
(4)
Независимата изборна комисия на ДР Конго обяви, че първият тур на изборите в ДР Конго ще се състои на 30 юли 2006 г.
(5)
Съгласно член 6 от Протокола за позицията на Дания, приложен към Договора за Европейския съюз и Договора за създаване на Европейската общност, Дания не участва в разработването и изпълнението на решения и действия на Европейския съюз, имащи отбранителен характер, и следователно не участва във финансирането на операцията,
РЕШИ:
Член 1
Военната операция на ЕС в ДР Конго в подкрепа на МООНК по време на изборите (Операция EUFOR ДР Конго) стартира на 12 юни 2006 г.
Член 2
Командващият операцията на ЕС непосредствено се упълномощава да издаде заповед за действие, за да се извърши разполагането на военните сили преди прехвърлянето на властта след тяхното пристигане на място и да започне изпълнението на мисията.
Член 3
Настоящото решение влиза в сила в деня на приемането му.
Член 4
Настоящото решение се публикува в Официален вестник на Европейския съюз.
Съставено в Люксембург на 12 юни 2006 година.

Labels: 18
15
5